Internasionale steun vir veldtog teen nuwe taalbeleidJM Coetzee. Foto: Verskaf Die Nobelpryswenner, JM Coetzee en die bekende Britse oud-diplomaat, lord Robin Renwick, het onlangs hul steun verleen aan die Gelyke Kanse-veldtog om Afrikaans se gelyke status met Engels as onderrigtaal aan die Universiteit Stellenbosch te behou. Die veldtog spruit uit pogings van die bestuurspan van die US om die universiteit te verengels. ŉ Verengelsing-dokument, wat verlede November deur die span uitgereik is, is kort daarna weens wydverspreide openbare teenstand deur die US-Raad gerepudieer. Op 21 Maart het die bestuurspan egter ŉ nuwe konsep-taalbeleid in effens verwaterde vorm uitgereik, sonder dat hulle die Raad se voorskrif oor ŉ taalkomitee gevolg het en ook nie oorleg gepleeg het met AfriForum nadat ŉ hofskikking in hierdie verband bereik is nie. Adv. Jan Heunis, woordvoerder van die veldtog, sê die groep kry positiewe terugvoer van ŉ wye verskeidenheid mense en groepe wat teen die afskaal van en selfs aanslag teen Afrikaans gekant is. “Die veldtog kry dwarsoor Suid-Afrika en uit die buiteland ondersteuning vanweë die relevante grondwetlike kwessies van menseregte, gelykwaardigheid en veeltaligheid wat groot belangstelling uitgelok het,” het hy gesê. Coetzee, bekroonde Suid-Afrikaanse skrywer wat deesdae in Australië woon en Renwick, voormalige hoë kommissaris in Suid-Afrika wat in Londen woon, tel onder honderde mense wat reeds die beswaarskrif by Gelyke Kanse onderteken het. Die sperdatum vir kommentaar op die nuwe konsep-taalplan is Vrydag 22 April, terwyl ŉ aansoek van Afriforum Jeug om ŉ interdik teen die US om die huidige ongeldige proses te stuit, intussen tot 19 Mei 2016 uitgestel is. Skerp kritiek teen die voorgestelde nuwe taalbeleid is onder andere uitgespreek deur die skrywer, Breyten Breytenbach, wat ŉ groot aandeel in die nuwe veldtog het. Die US het gesê hy sal eers later reageer. Besoek die Gelyke Kanse-veldtog se webwerf.